Ecꞌola nicꞌaj wnak epenak chpam nación Grecia,
erkanak pJerusalén,
epenak e y-ol rukꞌij Dios chpam nimkꞌij pascua.
Xeba ruqꞌuin Felipe jcꞌola chpam tnamet Betsaida jcꞌola precwent Galilea.
Tak xeꞌekaja ruqꞌuin cawra xecbij tzra:
—Ajoj nkajoꞌ nkutkij rwech Jesús.
Felipe xerbij tzra Andrés,
cꞌjaraꞌ xeba che c-eꞌ,
xecbij tzra Jesús.
Tak Jesús xcꞌaxaj je xbixa tzra cawra xbij:
—Camic Rlecꞌwalxel jxoca alxic cuqꞌuin wnak xerlaꞌ retiemp che nyaꞌ na rukꞌij congan.
Ne ktzitzij waꞌ je xtenbij chewa tzra jun cꞌambal tzij jawra.
Jun rkꞌarwech trigo wxnapoknaj namuk pnulew jaraꞌ majoꞌn ntzꞌuc ta y majoꞌn rwech nuyaꞌ.
Per wmajoꞌn napoknaj ta namuk pnulew jaraꞌ congan ntzꞌuc ta y congan rwech nuyaꞌ.
Wnapoknaj nayaꞌ cana acꞌaslemal waweꞌ chwech ruchꞌlew jaraꞌ natzꞌilaꞌ acꞌaslemal,
per wmajoꞌn napoknaj ta nayaꞌ cana acꞌaslemal rxin waweꞌ chuchꞌlew jaraꞌ awcꞌan utzlaj cꞌaslemal rxin Dios je rxin junlic.
Jeꞌ wnak je nquenimana wxin ncꞌatzina nquekꞌaxa tzraꞌ abar enkꞌaxnak waꞌ anen,
y chkaꞌ tzraꞌ nquecꞌjeꞌ waꞌ abar encꞌol waꞌ anen.
Jeꞌ wnak xtquenimana wxin ajniꞌla nyaꞌa quekꞌij rmal Nedtaꞌ.
Camic congan ntiꞌona wanm,
nlowloꞌ nbaꞌna chwa.
¿Per nak xtenban?
¿Xtenbij tcꞌa tzra Nedtaꞌ xtquenrutoꞌ ta ch-utz cꞌaraꞌ mquita xtenkꞌaxa chpam nimlaj lowloꞌ jpenak chenwech?
Jaraꞌ mesquier xtencwin ta xtenban.
Perc lowloꞌ jpenak chenwech,
xe rmal cꞌaraꞌ enpenak waweꞌ chwech ruchꞌlew che quenkꞌaxa chpam.
Xerwaraꞌ quenbij chawa Nedtaꞌ,
tkꞌalsaj chquewech wnak chatet nim akꞌij.
Tak xbitaja rmal Jesús jawra tzij xkꞌaljin tcꞌa jleꞌ tzij penak chcaj,
cawra xbij:
—Jaraꞌ nkꞌalsan chic y quenkꞌalsaj chna más chkaꞌ,
caraꞌ xbij ta jaꞌ Ttixel.
Jeꞌ wnak jecꞌola tzraꞌ ecꞌola nicꞌaj xeccꞌaxaj jaraꞌ tzij y necbij chxuban jun cꞌkoljay,
y nicꞌaj necbij:
—Jun ángel xtzijon ta ruqꞌuin.
Jesús cawra xbij chca:
—Jtzij jxewcꞌaxaj me nmal ta anen je xpeta,
ewmal ixix xpeta.
Camic xerlaꞌ kꞌij rxin che nkꞌaljina nak rbanic rtzilal jcꞌola ptak canm jeꞌ wnak jecꞌola waweꞌ chwech ruchꞌlew.
Camic xerlaꞌ kꞌij rxin diablo jnebnowa mandar waweꞌ chwech ruchꞌlew,
camic nbattax ela.
Per chwa anen,
tak xtenjotbaxa,
conjelal wnak quenjikꞌaj canm chka bechnak opech cbanic ch-utz cꞌaraꞌ neykeꞌa quecꞌuꞌx wqꞌuin.
Tak xbij jawra tzij jaraꞌ xcꞌutbej nak xtbaꞌna tzra tak xtcamsasa chwech jun cruz.
Jeꞌ wnak cawra xecbij raꞌ:
—Per kcꞌaxan wan chpam rtzojbal Dios,
tak xtpeta Cristo jaraꞌ majoꞌn cmic tzrij y necꞌseꞌa rxin junlic.
¿Nak tzra cꞌaraꞌ tak nabij che njotbax na Rlecꞌwalxel jxoca alxic cuqꞌuin wnak?
¿Nak wnak cꞌaraꞌ rlecꞌwalxel jnabij kaja?
Jesús cawra xbij chic chca:
—Je nsakersana ebey camic arjaꞌ xjun c-eꞌ kꞌij cꞌol chic ewqꞌuin rmal cꞌaraꞌ quenbij chewa,
cꞌol na luz ewqꞌuin y tey-aꞌ cꞌas tzra che noca ptak ewanm ch-utz cꞌaraꞌ majoꞌn noc ta kꞌejkuꞌm ptak ewanm.
Jeꞌ wnak xe chpam kꞌejkuꞌm nebin waꞌ arj-eꞌ majoꞌn cutkin ta abar xtqueꞌekaj waꞌ.
Com qꞌuemjaꞌna tela checjol je nsakersana ebey rmal cꞌaraꞌ tak quenbij chewa,
teykeꞌa ecꞌuꞌx ruqꞌuin camic ch-utz cꞌaraꞌ njaꞌ sak ncꞌana ewxin.
Tak xbitaja jawra tzij rmal xba y xiwaj riꞌ chquewech.